SELETUSKIRI

Ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel sõlmitud partnerluslepingus, millele on alla kirjutatud Cotonous 23. juunil 2000[1], on sätestatud, et AKV riikide investeerimisrahastu koosneb käibefondina hallatavatest vahenditest ja intressitoetuste rahastamiseks ettenähtud toetustest. Lepingus on sätestatud ka, et kuni 10 % toetustest võib kasutada projektiga seotud tehnilise abi andmiseks AKV riikides (AKV–EÜ partnerluslepingu II lisa 1. peatüki artikli 1 lõige 3 ja artikli 2 lõige 9).

Projektiga seotud tehniline abi aitab partnerriikidel ja investoritel oma investeerimisprojekte paremini ette valmistada ja jälgida, parandada investeeringute kvaliteeti ja mõju ning tugevdada kohalike partnerite haldussuutlikkust keskmises ja pikas perspektiivis.

2010. aastal viidi vastavalt AKV–EÜ partnerluslepingu II lisa 1. peatüki artiklile 6b sõltumatu hindamisena läbi investeerimisrahastu vahehindamine, mis hõlmas ajavahemikku 2003–2009. Hindamise täielikkuse huvides hõlmas see ka omavahenditest rahastatavaid Euroopa Investeerimispanga (EIP) tehinguid. Hindamisel selgus, et tehnilise abi kasutamine oli EIP tehingute lisaväärtuse oluline komponent üldiselt ja investeerimisrahastu puhul eriti, ning see aitas tugevdada finantsvahendajate juhtimistavasid. Ometi märgiti ka, et tehnilise abi jaoks olemas olevad vahendid olid liiga piiratud, ning soovitati arendada mehhanisme, mis on vajalikud täiendavate toetusallikate tagamiseks tehnilise abi jaoks, koos muude Euroopa Investeerimispanga hallatavate rahastamisvahenditega, nagu laenud ja omakapitaliinvesteeringud. Euroopa Komisjon ja Euroopa Investeerimispank toetasid seda soovitust. Ettepaneku eesmärk on seega lubada Euroopa Investeerimispanga tehinguid nii investeerimisrahastu kui ka EIP omavahendite raames, et kasutada jätkuvalt ära projektiga seotud tehnilist abi praeguse finantsprotokolli (10. Euroopa Arengufond) ajal ja ka edaspidi.

Kooskõlas Cotonou lepingu artikliga 100 võib II lisa muuta AKV–EÜ ministrite nõukogu otsusega.

Otsuse ettepaneku eesmärk on suurendada intressitoetusteks eraldatud vahendite osa, mida võib kasutada projektiga seotud tehnilise abi andmiseks, 10 %-lt 15 %-le, nagu on kindlaks määratud AKV–EÜ partnerluslepingu II lisa 1. peatüki artikli 1 lõikes 3 ja artikli 2 lõikes 9. Juhime tähelepanu, et esitatud protsent tähistab ülemmäära.

Komisjon teeb nõukogule ettepaneku võtta vastu lisatud otsus.

2012/0052 (NLE)

Ettepanek:

NÕUKOGU OTSUS

seisukoha kohta, mille Euroopa Liit võtab AKV-EÜ ministrite nõukogus seoses investeeringute rahastamise tingimuste läbivaatamisega (AKV-EÜ partnerluslepingu II lisa 1. peatükk)

EUROOPA LIIDU NÕUKOGU,

võttes arvesse Euroopa Liidu toimimise lepingut, eelkõige selle artikli 209 lõiget 2 koostoimes artikli 218 lõikega 9,

võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ja teiselt poolt Euroopa Ühenduse ja selle liikmesriikide vahel 23. juunil 2000. aastal Cotonous alla kirjutatud partnerluslepingut[2] (edaspidi „AKV-EÜ partnerlusleping”),

võttes arvesse komisjoni ettepanekut

ning arvestades järgmist:

(1) Partnerluslepingu artiklis 100 on sätestatud, et AKV–EÜ ministrite nõukogu võib lepingu Ia, Ib, II, III, IV ja VI lisa läbi vaadata, muuta ja/või kohandada AKV–EÜ arengu rahastamise koostöökomitee soovituse alusel.

(2) Investeerimisrahastu ja EIP omavahendite AKV piirkonnas kasutamise vahehindamine viidi läbi kooskõlas AKV–EÜ partnerluslepingu II lisa 1. peatüki artikliga 6b. Hinnangus esitati ühe ettepanekuna tagada täiendavad toetusallikad tehnilise abi jaoks.

(3) Võttes arvesse vahehindamise tulemusi, on AKV–EÜ partnerluslepingu II lisa läbivaatamise ettepaneku eesmärgiks suurendada intressitoetusteks eraldatud vahendite osa, mida võib kasutada projektiga seotud tehnilise abi andmiseks, 10 %-lt 15 %-le, nagu on kindlaks määratud AKV–EÜ partnerluslepingu II lisa 1. peatüki artikli 1 lõikes 3 ja artikli 2 lõikes 9,.

ON VASTU VÕTNUD KÄESOLEVA OTSUSE:

Artikkel 1

AKV-ELi ministrite nõukogus võetav Euroopa Liidu seisukoht AKV–EÜ partnerluslepingu II lisa läbivaatamise kohta põhineb käesolevale otsusele lisatud AKV-ELi ministrite nõukogu otsuse eelnõul.

Artikkel 2

AKV-ELi ministrite nõukogu otsus avaldatakse pärast vastuvõtmist Euroopa Liidu Teatajas.

Brüssel, 19.3.2012

Nõukogu nimel

eesistuja

LISA

Eelnõu:

AKV–ELi MINISTRITE NÕUKOGU OTSUS

investeeringute rahastamise tingimuste läbivaatamise kohta (AKV-EÜ partnerluslepingu II lisa 1. peatükk)

AKV–ELi MINISTRITE NÕUKOGU,

võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ning teiselt poolt Euroopa Ühenduse ja selle liikmesriikide vahel 23. juunil 2000 Cotonous alla kirjutatud partnerluslepingut,[3] mida on muudetud 25. juunil 2005 Luxembourgis[4] ja 22. juunil 2010 Ouagadougous[5] (edaspidi „AKV-EÜ partnerlusleping”), eriti selle artiklit 100,

ning arvestades järgmist:

(1) Investeerimisrahastu ja EIP omavahendite AKV piirkonnas kasutamise vahehindamine viidi läbi kooskõlas AKV–EÜ partnerluslepingu II lisa 1. peatüki artikliga 6b. Hinnangus esitati ühe ettepanekuna tagada täiendavad toetusallikad tehnilise abi jaoks.

(2) Võttes arvesse vahehindamise tulemusi, on AKV–EÜ partnerluslepingu II lisa läbivaatamise ettepaneku eesmärgiks suurendada intressitoetusteks eraldatud vahendite osa, mida võib kasutada projektiga seotud tehnilise abi andmiseks, 10 %-lt 15 %-le, nagu on kindlaks määratud AKV–EÜ partnerluslepingu II lisa 1. peatüki artikli 1 lõikes 3 ja artikli 2 lõikes 9,

ON TEINUD JÄRGMISE OTSUSE:

Artikkel 1

AKV-EÜ partnerluslepingu II lisa 1. peatükki muudetakse järgmiselt:

1. Artikli 1 lõige 3 asendatakse järgmisega:

„Intressitoetusi võib muuta kapitaliks või kasutada toetuste kujul. Intressitoetus, mille summa arvutatakse laenu väljamaksetähtpäevadel, võetakse Ib lisa punkti 2 alapunktis c sätestatud intressitoetusest ja makstakse otse pangale. Kuni 15% intressitoetusteks eraldatud vahenditest võib kasutada ka projektiga seonduva tehnilise abi toetuseks AKV riikides.”

2. Artikli 2 lõige 9 asendatakse järgmisega:

„Intressitoetusi võib muuta kapitaliks või kasutada toetuste kujul. Kuni 15% intressitoetuste eelarvest võib kasutada projektiga seonduva tehnilise abi toetuseks AKV riikides.”

Artikkel 2

Käesolev otsus jõustub selle vastuvõtmise päeval.

[Koht], [kuupäev]

AKV–ELi ministrite nõukogu nimel

eesistuja

[1] EÜT L 317, 15.12.2000, lk 3. Lepingut on muudetud 25. juunil 2005. aastal Luxembourgis allkirjastatud lepinguga (ELT L 287, 28.10.2005, lk 4) ja 22. juunil 2010 Ouagadougous allkirjastatud lepinguga (ELT L 287, 4.11.2010, lk 3).

[2] EÜT L 317, 15.12.2000, lk 3. Lepingut on muudetud 25. juunil 2005. aastal Luxembourgis allkirjastatud lepinguga (ELT L 287, 28.10.2005, lk 4) ja 22. juunil 2010 Ouagadougous allkirjastatud lepinguga (ELT L 287, 4.11.2010, lk 3).

[3] EÜT L 317, 15.12.2000, lk 3. Lepingu parandus on avaldatud ELTs L 385, 29.12.2004, lk 88.

[4] ELT L 209, 11.8.2005, lk 27.

[5] ELT L 287, 4.11.2010, lk 3.